**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί Υφυπουργείου Κοινωνικής Πρόνοιας - Θέση Βοηθού Λειτουργού Διαχείρισης Επιδομάτων Πρόνοιας (Σχέδια Υπηρεσίας) Κανονισμοί του 2023»**

**Παρόντες:**

 Φωτεινή Τσιρίδου, αναπλ. πρόεδρος Γιώργος Κουκουμάς

 Νίκος Γεωργίου Πανίκος Λεωνίδου

 Άριστος Δαμιανού Σωτήρης Ιωάννου

 Ανδρέας Πασιουρτίδης Κωστής Ευσταθίου

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε συνεδρία της, η οποία πραγματοποιήθηκε στις 14 Ιουνίου 2023.

 Σκοπός των προτεινόμενων κανονισμών, οι οποίοι εκδίδονται δυνάμει των άρθρων 27 και 87 του περί Δημόσιας Υπηρεσίας Νόμου, είναι η έγκριση σχεδίου υπηρεσίας για τη νέα θέση Βοηθού Λειτουργού Διαχείρισης Επιδομάτων Πρόνοιας, η οποία καθορίζεται ως θέση πρώτου διορισμού [Κλίμακα Α2, Α5 και Α7(ii)], ώστε να ολοκληρωθεί η δημιουργία της οργανωτικής δομής της Υπηρεσίας Διαχείρισης Επιδομάτων Πρόνοιας (ΥΔΕΠ) στο Υφυπουργείο Κοινωνικής Πρόνοιας.

 Σύμφωνα με τα στοιχεία που κατατέθηκαν στην επιτροπή από το Υπουργείο Εργασίας και Κοινωνικών Ασφαλίσεων, η ΥΔΕΠ από τη σύστασή της και μέχρι το έτος 2021 στελεχωνόταν εξ ολοκλήρου με προσωπικό από άλλα τμήματα και υπηρεσίες ή με εργοδοτουμένους ορισμένου χρόνου, με αποτέλεσμα να αντιμετωπίζει σοβαρά προβλήματα υποστελέχωσης λόγω συχνών παραιτήσεων ή μετακινήσεων του προσωπικού της. Για τους λόγους αυτούς από το έτος 2021 και εντεύθεν έχει τροχοδρομηθεί η στελέχωση της ΥΔΕΠ με μόνιμο προσωπικό σε οργανικές θέσεις με στόχο τη δημιουργία ορθολογιστικής οργανωτικής δομής στην εν λόγω υπηρεσία.

 Ειδικότερα, σύμφωνα με τα ίδια στοιχεία, μέχρι σήμερα έχει ολοκληρωθεί η πλήρωση των οργανικών θέσεων του Προϊσταμένου της ΥΔΕΠ, των Ανώτερων Λειτουργών Διαχείρισης Επιδομάτων Πρόνοιας και των Λειτουργών Διαχείρισης Επιδομάτων Πρόνοιας, ενώ βρίσκεται ενώπιον της Επιτροπής Δημόσιας Υπηρεσίας η διαδικασία πλήρωσης των θέσεων Λειτουργών Διαχείρισης Επιδομάτων Πρόνοιας Α΄. Συναφώς, για την ολοκλήρωση της οργανωτικής δομής της ΥΔΕΠ κρίθηκε αναγκαία η προώθηση των υπό συζήτηση κανονισμών, ώστε να καταστεί δυνατή η πρόσληψη Βοηθών Λειτουργών Διαχείρισης Επιδομάτων Πρόνοιας οι οποίοι θα είναι υπεύθυνοι κυρίως για την εξυπηρέτηση των πολιτών και για τη διαχείριση των αιτήσεων που υποβάλλονται για παροχή επιδομάτων πρόνοιας.

 Σημειώνεται ότι το προτεινόμενο σχέδιο υπηρεσίας συζητήθηκε και συμφωνήθηκε από την αρμόδια για σχέδια υπηρεσίας Υποεπιτροπή της Μικτής Επιτροπής Προσωπικού.

 Συναφώς, επισημαίνεται ότι οι υπό συζήτηση κανονισμοί σε πρώτο στάδιο εξετάστηκαν από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε συνεδρία της, που πραγματοποιήθηκε στις 7 Ιουνίου 2023, στην οποία κλήθηκαν και παρευρέθηκαν εκπρόσωποι του Τμήματος Δημόσιας Διοίκησης και Προσωπικού του Υπουργείου Οικονομικών. Ακολούθως η υποεπιτροπή εισηγήθηκε στην επιτροπή την υποβολή των κανονισμών στην ολομέλεια του σώματος για έγκριση.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Η αναπληρώτρια πρόεδρος και τα μέλη της επιτροπής βουλευτές των κοινοβουλευτικών ομάδων του Δημοκρατικού Συναγερμού και του Δημοκρατικού Κόμματος τάχθηκαν υπέρ της έγκρισης των κανονισμών.

2. Τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, το μέλος της βουλευτής του Εθνικού Λαϊκού Μετώπου, καθώς και το μέλος της μεμονωμένος σοσιαλιστής βουλευτής επιφυλάχθηκαν να τοποθετηθούν επί των προνοιών των κανονισμών κατά τη συζήτησή τους στην ολομέλεια του σώματος.

19 Ιουνίου 2023

Αρ. Φακ.: 23.03.060.026-2023

OΠ/ΝΚ/ΜΕ